**Vedtægt for Fonden CFD**

**§ 1**

**Fondens navn og hjemsted**

Den erhvervsdrivende fond “CFD” (i det følgende kaldet ”Fonden”) har hovedsæde på Oktobervej 22A, 2860 Søborg. Fonden udøver landsdækkende, sociale aktiviteter i henhold til formålsparagraffen.

**§ 2**

**Fondens stiftelse**

Ved Fondens oprettelse den 1. juni 1869 ”er der i det hele tegnet 513 Rdl. 5 Sk. I aarlige Bidrag og 266 Rdl. 4 Sk. I Bidrag een Gang for alle.”

Stk. 2. Fonden blev oprettet af en bestyrelse bestående af: Fru Etatsraadsinde M. Manthey, Fru E. Borgen, Fru C. Keller, Frk. L. Schultz, Frk. Just, Frk. C. Mathiesen, Frk. H. Madsen samt Forstanderne R. Malling-Hansen og Johan Keller. Disse medlemmer havde og har ingen økonomiske rettigheder eller fordele i forhold til Fondens formue.

**§ 3**

**Fondens formål**

Fondens formål er at tilbyde den nødvendige og kvalificerede service i form af botilbud, aktivitets- og samværstilbud, beskyttet beskæftigelse, pladser til erhvervsafklaring og optræning, bofællesskabs- og støttecenter. Fonden har endvidere til formål at tilbyde specialrådgivning og vejledning, tegnsprogstolkeservice samt at igangsætte projekter og udviklingsarbejde.

Stk. 2. Fonden kan til opfyldelse af formålet erhverve og drive ejendomme samt oprette datterselskaber.

Stk. 3. Fondens primære målgruppe er døve, døvblinde og andre med et væsentligt hørehandicap, hvor den sociale service bedst ydes i et tegnsprogsmiljø, af medarbejdere der behersker tegnsprog eller har andre kompetencer i forhold til mennesker med kommunikationsvanskeligheder. Servicen skal altid tage udgangspunkt i den enkelte borgers kommunikative forudsætninger.

Stk. 4. Fondens ydelser sker på et non-profit grundlag.

**§ 4**

**Anvendelse af fondens overskud**

Fonden arbejder ud fra et non-profit grundlag. Et eventuelt overskud vil derfor blive anvendt i overensstemmelse med formålet til at sikre videreførelsen af fonden.

**§ 5**

**Bestyrelsen**

Fondens bestyrelse består af 9 stemmeberettigede medlemmer, som alle skal bidrage til at fremme CFD´s strategiske virke med deres erfaringer, faglige og handicappolitiske indsigt.

2 medlemmer udpeges af Danske Døves Landsforbund.

1 medlem udpeges af Høreforeningen.

1 medlem udpeges af Danske Regioner

1 medlem udpeges af DeCIbel

3 medlemmer, der kan supplere kompetencerne i bestyrelsen, udpeges personligt af bestyrelsen. Herunder skal der peges på et medlem med en kommunal baggrund.

Stk. 2. På det første møde i en valgperiode konstituerer bestyrelsen sig og udpeger en formand, som ikke repræsenterer en af de organisationer, der har udpegningsret til bestyrelsen. Indtil der er valgt formand ledes møderne af et bestyrelsesmedlem valgt af og blandt bestyrelsesmedlemmerne.

Stk. 3. I tilfælde af, at et medlem udtræder før udløbet af udpegningsperioden, udpeger den, der har udpeget det pågældende medlem, straks et nyt medlem for den resterende periode.

Stk. 4. Hoved-MED-udvalgets næstformand kan deltage i bestyrelsens møder som observatør uden stemmeret.

Stk. 5. Chefen for CFD og administrationschefen deltager i bestyrelsesmøder uden stemmeret. Andre kan efter anmodning fra bestyrelsen eller chefen for CFD deltage i behandling af enkelte punkter på bestyrelsens dagsorden.

Stk. 6. Bestyrelsesmedlemmernes funktionsperiode er 4 år, løbende fra den 1. januar. Et bestyrelsesmedlem fungerer indtil et nyt bestyrelsesmedlem er udpeget, jf. § 4 stk. 1.

Stk. 7. Genudpegning af bestyrelsesmedlemmer kan finde sted.

**§ 6**

**Bestyrelsens ansvar**

Bestyrelsen har den overordnede ledelse af Fonden og skal sikre, at Fondens indsats afspejler de aktuelle socialpolitiske tendenser og holdninger.

Stk. 2. Bestyrelsen er ansvarlig for, at institutionens administrative og økonomiske anliggender varetages under hensyntagen til Fondens formål og de regler, der til enhver tid gælder for Fondens ledelse og drift.

Stk. 3. Indgåelse og ophævelse af aftaler om køb, salg eller pantsætning af fast ejendom eller andre dispositioner der berører Fondens kapital kræver, at mindst 2/3 af samtlige bestyrelsesmedlemmer stemmer for. Såfremt dispositionen er ekstraordinær, og kan medføre, at vedtægten ikke kan overholdes eller at Fonden ikke fortsat vil kunne eksistere, skal Socialtilsynet godkende dispositionen.

**§ 7**

Bestyrelsen ansætter og afskediger chefen for CFD.

Stk. 2. Bestyrelsen bemyndiger chefen for CFD til at ansætte og afskedige personale inden for det godkendte budget. Ansættelse og uansøgt afsked af personale på ledelsesniveau 2 (chefgruppen) kræver formandens godkendelse.

Stk. 3. Bestyrelsen vælger Fondens statsautoriserede revisor.

**§ 8**

**Bestyrelsens arbejde**

Bestyrelsesformanden indkalder til og leder bestyrelsens møder.

Stk. 2. Bestyrelsen er beslutningsdygtig, når mindst 2/3 af de stemmeberettigede medlemmer er til stede. Alle beslutninger træffes ved simpelt flertal. Ved stemmelighed er bestyrelsesformandens stemme afgørende.

Stk. 3. Bestyrelsen fastsætter selv sin forretningsorden, som nærmere fastsætter udførelsen af bestyrelsens opgaver.

Stk. 4. Bestyrelsens beslutninger optages i et referat. Referatet underskrives af samtlige tilstedeværende medlemmer. Et bestyrelsesmedlem, der ikke er enig i bestyrelsens beslutninger, har ret til at få sin mening ført til referat.

Stk. 5. Bestyrelsens mødematerialer er offentligt tilgængelige. Dokumenter eller oplysninger, der er omfattet af lovgivningens bestemmelser om tavshedspligt, må dog ikke offentliggøres. Det samme kan gøre sig gældende, hvis der indgår oplysninger om kontraktforhandlinger eller lignende med private eller offentlige myndigheder.

Stk. 6. Bestyrelsen kan, hvor det skønnes nødvendigt, behandle spørgsmål om enkeltpersoners forhold, herunder personalesager eller konkrete klagesager.

**§ 9**

**Økonomiske dispositioner**

Bestyrelsen har ansvar for, at Fondens økonomiske og administrative anliggender varetages under hensyntagen til Fondens formål og de regler, der til enhver tid gælder for dens ledelse og drift.

**§ 10**

**Vederlag til bestyrelsen**

Bestyrelsesmedlemmerne modtager et årligt vederlag, der ikke må overstige, hvad der anses for sædvanligt efter hvervets art og arbejdets omfang, og hvad der må anses for forsvarligt i forhold til Fondens økonomiske stilling.

Stk. 2. Bestyrelsesformandens årlige vederlag vil være det dobbelte af bestyrelsesmedlemmerne, henset til arbejdets art og omfang.

**§ 11**

**Fondens ledelse**

Chefen for CFD varetager den daglige pædagogiske og administrative ledelse af Fonden. Chefen for CFD samarbejder herom med den øvrige ledelse, medarbejdere, brugere og andre interessenter.

Stk. 2. Ledelsen varetages inden for de rammer, som bestyrelsen har fastsat.

**§ 12**

**Tegningsret**

Fonden tegnes af bestyrelsens formand og Chef for CFD i forening. Fonden kan altid tegnes af den samlede bestyrelse.

**§ 13**

**Fondens budget, regnskab og revision**

Fondens regnskabsår er kalenderåret.

Stk. 2. Regnskabet udarbejdes i henhold til årsregnskabslovens bestemmelser for klasse C virksomheder, suppleret med eventuelle særskilte regnskabskrav stillet af offentlige myndigheder, som Fonden indgår aftaler eller lignende med.

Stk. 3. Regnskabet revideres af en statsautoriseret revisor.

**§ 14**

Fondens budget behandles og godkendes af bestyrelsen efter indstilling fra ledelsen, herunder fastlæggelse af taksterne for de enkelte tilbud. Ifølge Lov om Socialtilsyn fører Socialtilsynet tilsyn med de økonomiske forhold og godkender budgettet i henhold til bekendtgørelse nr. 1675 af 16.12.2016 om socialtilsyn §§ 14-15, samt årsrapport efter § 17.

**§ 15**

Bestyrelsesmedlemmerne hæfter ikke personligt for Fondens økonomiske forpligtelser.

Stk. 2. For bestyrelsesmedlemmerne gælder i øvrigt dansk rets almindelige erstatningsregler.

Stk. 3. Fonden hæfter med sin egenkapital efter dansk rets regler for alle sine påhvilende gældsforpligtelser.

**§ 16**

Fondens likvide midler kan med undtagelse af den til driften nødvendige kassebeholdning, anbringes i danske stats- eller realkreditobligationer.

**§ 17**

**Ændring af vedtægten**

Ændring af vedtægten kræver, at mindst 2/3 af samtlige, stemmeberettigede bestyrelsesmedlemmer stemmer for.

Stk. 2. Væsentlige ændringer af vedtægten kræver desuden godkendelse af Civilstyrelsen efter Socialtilsynets forudgående godkendelse.

**§ 18**

**Opløsning af Fonden**

Opløses institutionen beslutter bestyrelsen med et flertal på 5 af de stemmeberettigede medlemmer til hvilket eller hvilke sociale og almennyttige formål, primært indenfor institutionens formål, et evt. overskud skal doneres til.

**§ 19**

**Ikrafttræden**

**Vedtægten træder i kraft den 19. januar 2018.**

**Godkendt af Socialtilsyn Hovedstaden den 24. jan. 2018.**

**Vedtaget af CFD´s bestyrelsen den 4. april 2018:**

Lars Abel Formand MajBritt Garbul Tobberup

Formand

Dennis Sørensen Lars Ejsing Søbye

Anne Hvid John Carsten Sveigaard

Gundhild Olesen Møller

**Valgperioder:**

I forbindelse med sammensætningen af den nye bestyrelse vil valgperioden første gang, for at sikre kontinuitet, være følgende:

**Vælges for 4 år:**

1 repræsentant fra Regionerne

1 repræsentant fra en kommune

1 repræsentant fra DDL

1 repræsentant fra Decibel

1 personligt udpeget repræsentant

**Vælges første gang kun for 2 år:**

1 repræsentant fra DDL

1 repræsentant fra Høreforeningen

1 udpeget Formand

1 personligt udpeget repræsentant